Minh Mạng

Minh Mạng (), juga dikenali sebagai Minh Mệnh (, , harf. 'Mandat Syurga bercahaya';Derived from Book of Documents: "He received (in consequence) the bright favour of Heaven" (受天明命, translated by James Legge) 25 Mei 1791 – 20 Januari 1841; lahir Nguyễn Phúc Đảm, juga dikenali sebagai Nguyễn Phúc Kiểu), ialah Maharaja Dinasti Nguyễn kedua di Vietnam, memerintah dari 14 Februari 1820 hingga kemangkatannya pada 20 Januari 1841.Choi Byung Wook Southern Vietnam under the reign of Minh Mệnh (1820–1841) 2004 Baginda merupakan putera keempat Maharaja Gia Long, sementara putera sulung baginda, Nguyễn Phúc Cảnh, telah mangkat pada tahun 1801. Baginda terkenal kerana penentangannya terhadap campur tangan Perancis di Vietnam, kejayaannya menyempurnakan penaklukan terakhir Vietnam ke atas Campa, pengilhakan sementara Kemboja, serta pegangan baginda kepada ajaran ortodoks Konfusianisme yang tegas.

 Kehidupan awal 
Nguyễn Phúc Đảm dilahirkan di Gia Định semasa Perang Tây Sơn–Nguyễn Kedua dan merupakan putera keempat Nguyễn Phúc Ánh, yang kemudiannya menjadi Maharaja Gia Long. Ibunda baginda ialah isteri kedua Gia Long, Trần Thị Đang, yang kemudiannya dikenali sebagai Permaisuri Thuận Thiên. Pada umur tiga tahun, berdasarkan perjanjian bertulis antara Gia Long dan isteri pertamanya, Thừa Thiên, Đảm dibesarkan sebagai puteranya.  Selepas kemangkatan Thừa Thiên pada 1814, Gia Long menegaskan bahawa Phúc Đảm, bukannya cucu sulung Thừa Thiên, harus menjalankan tanggungjawab pengebumian, meskipun mendapat tentangan beberapa golongan mandarin. 

Pada 1816, Gia Long melantik Đảm sebagai putera mahkota. Selepas itu, Putera Mahkota Đảm berpindah ke Istana Thanh Hòa dan mula membantu ayahandanya dalam pengurusan dokumen dan hal ehwal negara. 

Kemangkatan Gia Long berlaku ketika Operasi Persatuan Mubaligh Paris di Vietnam kembali dibuka selepas ia ditutup pada 1792 semasa kekacauan antara Gia Long dan adik-beradik Tây Sơn. Cabaran terbesar awal pemerintahan Minh Mạng datang daripada Lê Văn Duyệt, seorang panglima dipercayai Gia Long dan wira negara, yang pernah memimpin tentera Nguyễn menewaskan dinasti Tây Sơn di Qui Nhơn pada 1801, serta dilantik sebagai pemangku kuasa di selatan dengan kebebasan penuh untuk mentadbir dan mengurus hubungan luar negeri.

 Dasar pemerintahan 

Layanan terhadap penyebaran agama Kristian
Pada Februari 1825, Minh Mạng mengharamkan kemasukan mubaligh Kristian ke Vietnam. Kapal Perancis yang memasuki pelabuhan Vietnam diarahkan diperiksa dengan teliti untuk memastikan tiada penganut agama Eropah memasuki secara sembunyi, bercampur dengan rakyat, dan menyebarkan pengaruh yang dianggap merosakkan. Dalam titah istana, Kristian digambarkan sebagai "amalan Eropah yang sesat" dan dituduh "merosakkan hati manusia"."Phan Châu Trinh and His Political Writings"  Chu Trinh Phan, Sính Vĩnh 2009 – Page 3 "Deeply embedded in the East Asian traditional way of thinking, Emperor Minh Mạng saw the West as "barbarian", and thus from his perspective the most effective response was to exclude the West and repress Christianity."

Antara 1833 dan 1838, tujuh orang mubaligh Kristian dihukum mati, termasuk Pierre Borie, Joseph Marchand dan Jean-Charles Cornay. Minh Mạng mula mengehadkan penyebaran Kristian dengan memisahkan paderi Katolik dan mubaligh daripada rakyat. Baginda mendakwa tiada jurubahasa Perancis selepas pemergian Chaigneau, lalu memanggil paderi Perancis ke Huế dan melantik mereka sebagai mandarin bertaraf tinggi bagi mengalihkan mereka daripada aktiviti dakwah.

Langkah ini berjaya sehingga seorang paderi, Bapa Regereau memasuki negara dan memulakan kerja misi penyebaran ajaran Kristian. Selepas titah yang mengharamkan kemasukan mubaligh Kristian, penahanan paderi bermula. Selepas lobi kuat oleh Duyệt, gabenor Cochin China dan penasihat yang dipercayai oleh Gia Long, Minh Mạng bersetuju membebaskan paderi dengan syarat mereka berkumpul di Đà Nẵng dan kembali ke Perancis. Sesetengah mubaligh mematuhi, tetapi yang lain kembali ke paroki masing-masing dan meneruskan dakwah mereka.

Dasar tutup pintu
Minh Mạng meneruskan dan memperkukuh dasar pengasingan atau dasar tutup pintu serta konservatif Konfusianisme seperti ayahandanya. Pada awal pemerintahannya, Vietnam kurang menarik perhatian kuasa Eropah kerana kebanyakan benua terlibat dalam Perang Napoléon. Bagaimanapun, selepas pemulihan monarki Bourbon dan pengasingan terakhir Napoléon pada 1815, minat Perancis terhadap Vietnam kembali timbul. Minh Mạng menolak semua pengaruh Barat, menganggapnya sebagai ancaman, dan mengekalkan dasar pengasingan negara, menjauhkan pegawai Perancis seperti Jean-Baptiste Chaigneau. Akibatnya, Vietnam ketinggalan dalam teknologi dan menjadi lebih terdedah kepada campur tangan luar.

Usaha hubungan luar secara diplomatik dengan Amerika Syarikat dan Perancis menemui kegagalan. Pada 1819, Leftenan John White dari Amerika tiba di Saigon, tetapi rundingan untuk pembelian senjata dan buku gagal. Perjanjian dagang dengan Louis XVIII pada 1821 ditolak, dan misi Perancis di Tourane (Đà Nẵng) pada 1822–1825 tidak dibenarkan mendarat. Delegasi lain dari Perancis dan Amerika antara 1826 hingga 1840 juga gagal. Kedatangan kapal perang Perancis pada 1837–1838 untuk meninjau keadaan mubaligh di Vietnam turut dihadapi dengan permusuhan.

Di Asia Tenggara, Minh Mạng menolak cadangan pakatan Burma untuk menyerang Siam pada 1824 kerana bimbang perang dengan bekas sekutu itu akan mengancam pengaruh Vietnam di Kemboja, wilayah yang diperoleh ayahandanya, Gia Long. Minh Mạng juga menentang usaha Siam menguasai semula Kemboja dan serangan ke selatan Vietnam semasa pemberontakan Lê Văn Khôi, namun berjaya menumpaskan kedua-duanya.

Dasar anti-Barat dan penentangan terhadap Kristian menyebabkan kuasa Eropah menuntut campur tangan bagi melindungi mubaligh Kristian. Peluang untuk menjalin hubungan mesra dengan Barat yang mungkin menghalang kepada tindakan penjajahan Vietnam terlepas kerana tentangan kuat di Perancis terhadap penglibatan ketenteraan yang mahal. Selepas Perang Candu Pertama 1839, Minh Mạng menghantar delegasi diplomatik ke Eropah pada 1840, tetapi gagal mendapatkan sokongan, termasuk di Paris dan London.

Dasar domestik
Zaman awal pemerintahan Maharaja Minh Mạng di Vietnam penuh gejolak. Vietnam masih terbagi kepada wilayah autonomi yang diperintah secara bebas oleh naib-raja di bawah Gia Long. Wabak kolera pertama yang melanda pada musim panas 1820 telah menghapuskan 206,835 pembayar cukai dari daftar cukai istana, sementara pakar politik Samuel Popkin menganggarkan hampir sejuta orang mungkin meninggal dunia daripada populasi Vietnam yang sekitar lapan juta.

Dalam urusan dalaman, Minh Mạng meneruskan dasar ayahandanya dengan menyusun semula struktur pentadbiran negara. Baginda membina lebuh raya, perkhidmatan pos, gudang makanan awam, dan melaksanakan reformasi monetari serta agraria. Tanah diagihkan semula secara berkala, dan penjualan tanah lain dilarang bagi menghalang rakyat kaya menguasai terlalu banyak tanah. Pada 1840, ditetapkan bahawa tuan tanah kaya mesti memulangkan sepertiga daripada pemilikan mereka kepada masyarakat. Usaha untuk memodenkan industri atau mempelbagaikan ekonomi seperti perlombongan dan perhutanan diabaikan.

Minh Mạng juga menekankan pemusatan pentadbiran, memperkenalkan tiga tahap penilaian dalam peperiksaan yang berlangsung selama tiga tahun sekali bagi pelantikan golongan mandarin. Pada tahun 1839, baginda memperkenalkan gaji dan pencen untuk putera dan mandarin bagi menggantikan pemberian tanah sebagai ganjaran tradisional.

Bagaimanapun, wabak penyakit, bencana dan pemberontakan akibat penindasan berlaku dengan kerap, melemahkan kekuatan raja. Vietnam berada pada tahap paling lemah dalam sejarahnya, dengan kira-kira 200 pemberontakan dicatat sepanjang dua dekad pemerintahan Minh Mạng.

Kempen penaklukan dan dasar etnik minoriti
Walaupun menghadapi kekacauan dalaman, Minh Mạng mengekalkan penghormatan terhadap pemerintahan Konfusianisme dan budaya Cina klasik, sambil melaksanakan dasar asimilasi etnik di dalam negara dan menggiatkan peluasan wilayah kerajaan di Laos. Baginda menyokong Raja Chao Anou dari Vientiane menentang Siam, tetapi Anou tewas dan ditangkap oleh Chao Noi, pemerintah Muang Phuan, yang juga bergantung kepada Minh Mạng. Chao Noi kemudian ditangkap oleh Vietnam kerana pengkhianatan dan dihukum mati di Huế. Muang Phuan diilhak menjadi wilayah Tran Ninh pada 1832.

Minh Mạng menamatkan penaklukan Kerajaan Campa selepas berabad-abad peperangan Cham–Vietnam. Beliau menekan budaya Cham dan suku-suku tempatan yang tinggal di tanah tinggi. Pemimpin Muslim Cham, Katip Sumat yang belajar di Kelantan, mengisytiharkan jihad terhadap Vietnam selepas penaklukan Champa.(Extracted from Truong Van Mon, "The Raja Praong Ritual: a Memory of the sea in Cham- Malay Relations", in Memory And Knowledge Of The Sea In South Asia, Institute of Ocean and Earth Sciences, University of Malaya, Monograph Series 3, pp, 97–111. International Seminar on Maritime Culture and Geopolitics & Workshop on Bajau Laut Music and Dance", Institute of Ocean and Earth Sciences and the Faculty of Arts and Social Sciences, University of Malaya, 23–24/2008) Kaedah asimilasi yang keras termasuk memaksa Cham Muslim memakan daging biawak dan babi, serta Cham Hindu memakan daging lembu, untuk memaksa mereka menyesuaikan diri dengan budaya Vietnam.

Komuniti Cina (Hoa) tertumpu di bandar seperti Saigon, Chợ Lớn dan Hanoi, dan dibahagikan kepada dua kumpulan: Minh Hương, pelarian Cina Selatan dari Dinasti Ming yang telah berasimilasi dengan rakyat Vietnam dan Khmer. Kumpulan kedua pula ialah Thanh nhân, pendatang baru dari Dinasti Qing yang menguasai perdagangan beras. Pada 1827, Minh Mạng mengenakan sekatan terhadap Thanh nhân, melarang mereka menyertai birokrasi, monopoli beras, dan perdagangan asing; mereka perlu menyesuaikan diri seperti Minh Hương untuk diterima semula.

Minh Mạng menghantar tentera menumpaskan pemberontakan di Kemboja pada 1820 dan menggabungkan Kemboja sebagai wilayah Tây Thành pada 1834. Sejak itu, beliau berusaha memaksa orang Kemboja mengguna pakai budaya Vietnam, suatu proses yang dinamakan oleh sejarawan David P. Chandler sebagai 'Vietnamisasi Kemboja'. Golongan bangsawan Khmer di Phnom Penh dipaksa berpakaian seperti orang Vietnam, mematuhi undang-undang Vietnam, dan dipanggil "Yuon baru." Pemberontakan Kemboja ditumpaskan dengan keras, dan tahun 1836 menandakan keluasan wilayah maksimum dan kestabilan tinggi empayar Vietnam. Namun demikian, pemberontakan berterusan di Kemboja dan Tonkin serta peperangan dengan Siam melemahkan usaha peluasan wilayah Minh Mạng.

Pemberontakan
Minh Mạng dianggap peka terhadap kebajikan rakyat, tetapi pemberontakan tempatan yang kerap mengingatkannya tentang penderitaan mereka. Keturunan Dinasti Lê lama menghasut pemberontakan di utara dengan menarik sokongan petani dan minoriti Katolik, malah cuba mendapatkan bantuan asing dengan menabur janji akan membuka negara kepada mubaligh. Di selatan, pemimpin tempatan kecewa dengan kehilangan autonomi politik selepas kematian Lê Văn Duyệt pada 1832, seorang pembela kuat Kristian. Minh Mạng memerintahkan Duyệt disiasat secara anumerta dan dikenakan seratus sebatan di kuburnya, yang menimbulkan kemarahan rakyat selatan. Pada Julai 1833, pemberontakan diketuai anak angkat Duyệt, Lê Văn Khôi berjaya menguasai Cochinchina dan merancang untuk menggantikan Minh Mạng dengan anak Putera Cảnh. Khôi menawan mubaligh Perancis, Joseph Marchand untuk menarik sokongan Katolik dan turut mendapatkan bantuan Siam.

Bagaimanapun, pasukan Siam tewas dan wilayah selatan dirampas semula oleh tentera istana. Khôi meninggal dunia semasa pengepungan pada Disember 1834, Saigon jatuh pada September 1835, dan pemimpin pemberontak dihukum mati. Anggaran jumlah pemberontak yang ditangkap antara 500 hingga 2,000 orang. Mubaligh telah ditangkap dan diarahkan keluar, dengan beberapa orang yang dihukum mati, termasuk Gagelin (Oktober 1833) dan Marchand (September 1835). Sehingga tahun 1838, lima orang mubaligh Kristian lagi dihukum mati, memaksa mereka mencari perlindungan dari negara asal dan menimbulkan campur tangan asing.

Minh Mạng meneruskan dasar asimilasi budaya terhadap kumpulan etnik bukan Viet, selama antara tahun 1841 hingga 1845 mencetuskan siri pemberontakan etnik di selatan Vietnam.Choi Byung Wook Southern Vietnam Under the Reign of Minh Mạng (1820–1841) 2004  p. 151 "Insurrections – The court's radical assimilation policy led to an outbreak of resistance by non-Viet ethnic groups in southern Vietnam. Towards the end of Minh Mạng's reign in 1841, through 1845, southern Vietnam was swept by a series of ..."

 Corak pemerintahan 
Minh Mạng dikenali kerana kekuatan wataknya yang memimpin dasar pemerintahannya. Beliau menekankan kepatuhan kepada ortodoks Konfusianisme dalam menangani masalah Vietnam dan mengutamakan dasar pengasingan serta menolak pengaruh Barat, yang pada dasarnya telah disokong oleh Gia Long sebelum kemangkatan baginda. Walaupun begitu, Minh Mạng dianggap lebih berhati-hati dan peka terhadap rakyat berbanding ayahandanya, dengan kurang menggunakan kerja paksa dan lebih memahami perasaan petani.

Minh Mạng seorang cendekiawan yang mempelajari budaya Barat walaupun menentangnya, terutama dalam bidang teknologi, mekanik, senjata, dan navigasi, yang cuba diperkenalkan ke Vietnam. Apabila mendengar tentang vaksin cacar, beliau menempatkan seorang pakar bedah Perancis di istana untuk memberi vaksin kepada keluarga diraja. Beliau juga mahir dalam falsafah Timur, menulis puisi, dan terkenal kerana perhatian terperinci serta pengurusan mikro dalam urusan negara, sehingga "mengagumkan masyarakat sezamannya".

Semasa pemerintahannya, Minh Mạng berjaya menubuhkan kerajaan yang lebih cekap, menangkis pencerobohan Siam, dan membina banyak monumen negara di bandar diraja Huế. Selepas kemangkatan Minh Mạng, takhta diserahkan kepada puteranya, Maharaja Thiệu Trị, yang lebih berpegang teguh pada ajaran Konfusianisme dan bersifat antiimperialis. Semasa pemerintahan Thiệu Trị, ketegangan diplomatik dengan kuasa Eropah mengenai perlakuan terhadap paderi Katolik memberi alasan kepada mereka untuk campur tangan secara ketenteraan, yang akhirnya membawa kepada penjajahan Perancis di Vietnam.

 Catatan 

 Bacaan tambahan 





Category:Kelahiran 1791
Category:Kematian 1841
Category:Raja Vietnam